"ธาริษา"เดินหน้าคุยลดค่าต๋งให้เหมาะสมทิ้งทวนก่อนหมดวาระ
&#8220;ธาริษา&#8221; ชี้หารือเรื่องค่าธรรมเนียมบริการทางการเงินกับผู้บริหารแบงก์ 9 ก.ย.นี้ อย่างน้อยต้องได้ตารางเวลาที่ชัดเจนเพื่อปฏิบัติร่วมกัน
1 ก.ย. 2553

“ธาริษา” ชี้หารือเรื่องค่าธรรมเนียมบริการทางการเงินกับผู้บริหารแบงก์ 9 ก.ย.นี้ อย่างน้อยต้องได้ตารางเวลาที่ชัดเจนเพื่อปฏิบัติร่วมกัน
นางธาริษา วัฒนเกส ผู้ว่าการ ธนาคารแห่งประเทศไทย(ธปท.) เปิดเผยว่า ในการหารือเรื่องปรับโครงสร้างค่าธรรมเนียมบริการทางการเงินให้เหมาะสมในวันที่ 9 ก.ย.ที่จะถึงนี้ ถึงจะไม่สามารถทำให้เกิดผลในทางปฏิบัติทันก่อนหมดวาระการทำงานในสิ้นเดือนก.ย.นี้ แต่อย่างน้อยการหารือกับผู้บริหารธนาคารพาณิชย์ครั้งนี้ ต้องได้ตารางเวลาที่จะเดินร่วมกัน มีการทำความเข้าใจร่วมกัน 
“เรื่องนี้เราได้มีการหารือร่วมกับธนาคารพาณิชย์มาตลอด แต่ที่ผ่านมาหารือในระดับเจ้าหน้าที่ผู้ปฏิบัติงาน แต่ตอนนี้เรามีแผนมีข้อสรุปที่ชัดเจนที่จะเดินแล้ว เลยอยากหารือกับผู้บริหารระดับสูงของธนาคารพาณิชย์ เพื่อจะได้ทำความเข้าใจ หาข้อสรุปร่วมกันก่อนที่ตัวเองจะหมดวาระ“นางธาริษากล่าว
ก่อนหน้านี้ ในแผนพัฒนาระบบชำระเงินในปี 2553 ธปท.มีแผนที่จะปรับลดการคิดค่าธรรมเนียมบริการทางการเงินให้เหมาะสม โดยเฉพาะค่าธรรมเนียมที่มีการคิดข้ามเขตในทุกประเภทที่ปัจจุบันธนาคารพาณิชย์คิดค่าธรรมเนียมที่ไม่สดคล้องกับต้นทุน ธปท.ไม่ต้องการให้มีการเรียกเก็บ จะได้ดึงให้ประชาชนหันมาใช้บริการทางอีเล็กมากขึ้น ทำให้ต้นทุนการจัดการเงินสดลดลง ซึ่งน่าจะส่งผลดีต่อทุกฝ่าย โดยธนาคารและผู้ประกอบธุรกิจมีต้นทุนการจัดการเงินสดลดลงในอนาคต ลูกค้าก็สะดวกขึ้นมีค่าธรรมเนียมที่ถูกลง